《新滩》
清代·刘文麟

江从归峡来，万派争一窭。横石亘其前，直下泻悬溜。

欲下不下时，其势犹未骤。陡跌忽仰翻，直驰更回斗。

白日生雷霆，雹雨忽奔凑。深冥不测底，淘刷厚坤透。

长年素习险，到此俱眩瞀。人声杂水声，飞沫溅襟袖。

深疑咫尺间，鬼伯已预候。出险如再生，惊喜念交辏。

舟师擂大鼓，牲醴谢神佑。具道过此滩，往往遭倾覆。

上滩须顾前，下滩须顾后。上滩力可施，下滩力难救。

作者简介：刘文麟，字仁甫，号仙樵，辽阳人。道光戊戌进士，官沈丘知县。有《仙樵诗钞》。